2024-yilgi Angliya Superkubogi. 2024-yilgi Angliya Supekubogi (rasmiy nomi FA Community Shield) – tarixdagi 102-bor oʻtkazilayotgan FA Community Shield turniri. Unda Angliya Premyer-ligasi hamda Angliya kubogining amaldagi gʻoliblari oʻzaro toʻp surishadi. 2024-yilgi final uchrashuvi London shahridagi Wembley stadionida boʻlib oʻtdi. Uchrashuvda 2023-2024-yilgi mavsum Premyer-liga chempioni „Manchester City“ hamda Angliya kubogi sohibi „Manchester United“ klublari toʻqnash keldi. Turnirning amaldagi gʻolibi „Arsenal“ boʻlib, ular ushbu mavsumdagi turnirga yoʻllanmani qoʻlga kirita olishmadi. Klub Angliya kubogini uchinchi bosqichdayoq tark etgan boʻlsa, Premyer-liga mavsumini ikkinchi oʻrinda yakunlashdi. Uchrashuvning asosiy vaqti 1:1 hisobida yakunlandi, penaltilar seriyasida esa „Manchester City“ jamoasining (7:6) qoʻli baland keldi. Bu „Shaharliklar“ning 2019-yildan buyon ilk chempionligi boʻldi, oʻsha mavsumda ham bahs 1:1 hisobida yakunlangan va oʻyin taqdiri penaltilar seriyasida hal boʻlgan edi. „Manchester United“ uchun esa 2024-yilgi final 2009-yildan beri ilk magʻlubiyati boʻlib, ular ham huddi hamshaharlari kabi penaltilarda magʻlubiyatga uchragan edi. Tarixi. „Manchester City“ va „Manchester United“ turnirga mos ravishda Angliya Premyer-ligasi hamda Angliya kubogining amaldagi gʻoliblari sifatida tashrif buyurishdi. Bu tarixdagi 194, FA Community Shield tarixidagi esa 3-Manchester derbysi boʻldi. Bundan avval jamoalar 1956 (turnir "Charity Shield" deb atalgan vaqtlar) va 2011-yillarda Supekubok uchun bahslashishgan. „Manchester United“ bir vaqtning oʻzida FA Community Shield turnirida eng koʻp ishtirok etgan va eng koʻp chempion boʻlgan klub hisoblanadi. Jamoa 30 marotaba ishtirokning 21 tasida tengsiz deb topilgan. Soʻnggi bor ular 2016-yilda musobaqada zafar quchishgan. „Manchester City“ klubi esa 15 ta turnirning 6 tasida kubokni boshi uzra baland koʻtargan. Oxirgi marta ular 2019-yilda chempion boʻlishgan. „Shaharliklar“ ketma-ket toʻrtinchi bor Superkubokda ishtirok etdi, ulardan soʻnggi uchtasida magʻlubiyatga uchragan edi. Tafsilotlar.